Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 321/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Nuez de Pedroso”

EU-nro: PDO-ES-02643 – 14.10.2020

SAN (X) SMM ( )

1. [SAN:n tai SMM:n] nimi tai nimet

”Nuez de Pedroso”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Nimityksellä ”Nuez de Pedroso” viitataan Juglans regia L. -lajin viljelmistä ja yksittäisistä puista korjattuihin saksanpähkinöihin, joita tarjotaan kulutukseen kuorellisina kuivattuina saksanpähkinöinä (jotka on ainoastaan kuorittava ennen niiden syömistä) tai saksanpähkinänytiminä (joista on poistettu kuori ja pähkinän sisällä olevat väliseinämät).

Pähkinät korjataan sekä kotoperäisistä että muista kuin kotoperäisistä lajikkeista. Kotoperäinen lajike on Rioja Alta -saksanpähkinäpuu, ja muita kuin kotoperäisiä lajikkeita ovat Chandler, Lara, Franquette, Hartley, Fernor, Ferbel ja Fernette, jotka on tuotu kyseiselle maantieteelliselle alueelle ja jotka ovat vuosikymmenien aikana sopeutuneet sen keskikorkeaan vuoristoon ja Atlantin ilmastoon. Yhdessä ne muodostavat joukon paikallisia ekotyyppejä, joita viljelijät ovat valikoineet jo vuosisatojen ajan parhaan sadon ja erityisesti laadun saavuttamiseksi. Näiden saksanpähkinöiden antioksidanttipitoisuus on suurempi kuin muilta alueilta peräisin olevilla saksanpähkinöillä: niiden antioksidanttiaktiivisuus on vähintään 115 mikromoolia Trolox-ekvivalenttia grammassa DDPH-määritysmenetelmällä mitattuna (± 10 %).

Nuez de Pedroso -saksanpähkinä on keskikokoinen tai suuri, väriltään vaalea, pyöreä luumarja. Siinä on keskipaksusta paksuun puumainen endokarppi, joka ei halkeile helposti ja josta siemen voidaan helposti erottaa ilman pilkkomista.

Siemenet koostuvat kahdesta lähes aivonmuotoisesta (perhosmaisesta) sirkkalehdestä, joita erottaa kohtisuora väliseinämä ja kaksi tai neljä osittaista väliseinämää. Ne ovat keskikokoisia tai suuria, ja niiden pintakelmu on väriltään vaaleankeltainen ja ruskeankeltainen. Niissä on hyvin voimakkaita aromeja ja tyypillinen saksanpähkinän maku, joka on miellyttävä ja paahteinen ja hieman karvas mutta ei kuitenkaan pistävä. Siemenissä ei ole lainkaan epämiellyttäviä makuja tai hajuja, sillä niiden hapettumisvakaus on hyvä eivätkä ne eltaannu helposti.

Nuez de Pedroso -saksanpähkinöiden hapettumisvakaus on hyvä, minkä ansiosta ne säilyvät yli vuoden pilaantumatta.

Kuorellisten kuivattujen saksanpähkinöiden koon on pakkaushetkellä oltava vähintään 28 millimetriä, niiden luonnollisen kosteuden on oltava enintään 12 prosenttia, ja niiden on oltava hyvässä kunnossa. Kuorelliset kuivatut saksanpähkinät voidaan pakata enintään 15 kilogramman pakkauksiin.

Saksanpähkinänytimiä voidaan tarjota myyntiin joko kokonaisina tai halkaistuina. Ytimien koon on oltava vähintään 8 millimetriä, ja niiden luonnollisen kosteuden on oltava enintään 5 prosenttia. Niissä ei saa olla hauraita tai kuivia osia tai alueita, joissa on värivirheitä tai laajoja värjäytymiä, jotka eroavat selvästi muusta pähkinänytimestä. Jos pähkinänytimessä on tällaisia osia tai alueita, ne eivät saa missään tapauksessa muodostaa yli 25:tä prosenttia siemenestä. Saksanpähkinänytimet voidaan pakata enintään 5 kilogramman pakkauksiin.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessin, sovellettavissa tapauksissa myös kuivauksen ja kuorimisen, on tapahduttava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Toukokuun 15. päivän jälkeen tuotteet, joita ei ole saatettu markkinoille, on säilytettävä enintään 8 °C:n lämpötilassa ja 60–75 prosentin kosteudessa. Tuotetta voidaan säilyttää enintään sadonkorjuuta seuraavan vuoden joulukuun 31. päivään saakka.

Myös pakkaaminen ja merkitseminen ovat tärkeitä vaiheita, joilla varmistetaan, että Nuez de Pedroso -saksanpähkinät saatetaan myyntiin moitteettomassa kunnossa ja että niiden kanssa samassa pakkauksessa ei ole saksanpähkinöitä, jotka ovat peräisin muista lähteistä tai joita ei ole kuivattu luonnollisin keinoin tai varastoitu asianmukaisesti.

Säilyttämällä tuote ennen markkinoille saattamista hyvissä varastointiolosuhteissa (säädelty lämpötila ja kosteus) voidaan säilyttää Nuez de Pedroso -saksanpähkinöiden helposti liukenevat ja lämpöherkät antioksidantit ja hidastaa pähkinöiden pilaantumista ja pidentää niiden säilyvyyttä.

Näillä vaatimuksilla valvotaan rasvan pilaantumista kuivauksen jälkeen ja taataan tuotteen alkuperä ja jäljitettävyys, ja niiden noudattamisen varmistamiseksi hallintoyksikölle tai muussa tapauksessa toimivaltaiselle viranomaiselle on ilmoitettava seuraavien vaiheiden toteuttamisesta: varastointi, pakkaaminen ja merkitseminen.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kunkin tuotemuodon yksittäiset pakkausmerkinnät on numeroitava, ja niissä on oltava seuraavat tiedot:

1. suojattu alkuperänimitys ”Nuez de Pedroso” ja sen logo

2. sovellettavissa tapauksissa maininta ”nueces en grano” (pähkinänytimet) ja sadonkorjuuvuosi.

Kaikilla tuote-eritelmän vaatimukset täyttävillä tuottajilla ja jalostajilla on käytettävissään erityinen logo, jonka avulla tuote voidaan tunnistaa (riippumatta siitä, kuuluvatko ne hakijana olevaan tuottajaryhmään).

4. Maantieteellisen alueen tarkka rajaus

Rajattu maantieteellinen alue on yhtäjaksoinen ja yhtenäinen, sen kokonaispinta-ala on 1 163 km2, ja siihen kuuluvat seuraavat 38 Riojan itsehallintoalueeseen kuuluvaa kuntaa:

21 Rioja Altan alueeseen kuuluvaa kuntaa: Santurde, Santurdejo, Berceo, San Millán de la Cogolla, Manzanares de Rioja, Villar de Torre, Villarejo, Estollo, Villaverde de Rioja, Arenzana de Abajo, Arenzana de Arriba, Badarán, Baños de Río Tobía, Bezares, Bobadilla, Camprovín, Cárdenas, Ledesma de la Cogolla, Manjarrés, Santa Coloma ja Tricio, ja 17 Sierra Rioja Altan alueeseen kuuluvaa kuntaa: Anguiano, Brieva de Cameros, Canales de la Sierra, Castroviejo, Mansilla, Matute, Tobía, Ventrosa, Villavelayo, Viniegra de Abajo, Viniegra de Arriba, Ezcaray, Zorraquín, Valgañón, Pazuengos, Ojacastro ja Pedroso (suojattu alkuperänimitys on nimetty Pedroson kunnan mukaan).

5. Yhteys maantieteelliseen alueeseen

Nuez de Pedroso -saksanpähkinöiden laatu ja erityispiirteet liittyvät sekä luontoon liittyviin tekijöihin että inhimillisiin tekijöihin siinä maantieteellisessä ympäristössä, jossa niitä viljellään, varastoidaan ja pakataan.

5.1. Tuotteen laatu tai ominaisuudet

Rajatulla maantieteellisellä alueella viljeltyjen, kuivattujen ja varastoitujen saksanpähkinöiden hapettumisvakaus on hyvä, sillä niiden luonnollinen antioksidanttipitoisuus on korkea (Sevillan rasva-alan tutkimuslaitoksen (Instituto de la Grasa) vertailevien tutkimusten mukaan niiden antioksidanttipitoisuus on 41,75 mikromoolia Trolox-ekvivalenttia grammassa korkeampi kuin muiden teollisesti tuotettujen lajikkeiden) ja niiden keskimääräinen antioksidanttiaktiivisuus on 124,672 mikromoolia Trolox-ekvivalenttia grammassa DDPH-määritysmenetelmällä mitattuna. Tämä hidastaa merkittävästi Nuez de Pedroso -saksanpähkinöiden hapettumisprosessia, joten ne pysyvät syömäkelpoisina moitteettomassa kunnossa pitempään kuin muut vastaavat pähkinät (jopa vuoden ajan, kun taas muiden pähkinöiden osalta säilyvyysaika vaihtelee kolmesta kuukaudesta kuuteen kuukauteen).

Luonnollisista aineista, joiden antioksidanttiaktiivisuus on yhtä korkea, merkittävimpiä ovat liukoiset tokofenolit, sterolit ja fenolit, kuten flavonoidit ja hydrolysoituvat tanniinit. Ne antavat Nuez de Pedroso -saksanpähkinöille niiden voimakkaat aromit ja tyypillisen saksanpähkinän maun, joka on miellyttävä ja paahteinen ja hieman karvas mutta ei kuitenkaan pistävä. Niiden ansiosta pähkinöissä ei ole lainkaan epämiellyttäviä makuja tai hajuja, ja niiden pintakelmu ja pähkinänytimen päällyskerros on okran tai meripihkan värinen. Nämä biomolekyylit ovat siksi ratkaisevan tärkeitä tuotteen laadun kannalta, ja ne erottavat sen lähialueilla viljellyistä saksanpähkinöistä.

Nuez de Pedroso -saksanpähkinän muihin saksanpähkinöihin verrattuna korkeamman antioksidanttikapasiteetin ja luonnollisen kuivauksen ansiosta kyseiset biomolekyylit säilyvät lähes vahingoittumattomina, minkä vuoksi tuotteen hapettumisvakaus on hyvä. Tämä tarkoittaa sitä, että se säilyy pidempään (tuote pysyy moitteettomassa kunnossa yli vuoden ajan) eikä se pilaannu yhtä herkästi varastoinnin aikana. Tuotetta voidaan varastoida sadonkorjuuta seuraavan vuoden joulukuun 31. päivään asti ilman, että siihen muodostuu epämiellyttäviä makuja tai aromeja.

Kuivaus ei heikennä Nuez de Pedroso -saksanpähkinöiden kuoria. Kuorten tiiviys ei kärsi, minkä vuoksi ne säilyvät hyvin eivätkä pehmene. Ne eivät myöskään murru kuorittaessa, minkä ansiosta siemen on helppo irrottaa.

5.2. Syy-yhteys – luontoon liittyvät tekijät

Rajattu maantieteellinen alue on yhtäjaksoinen ja yhtenäinen alue vuoristoisilla Rioja Altan ja Sierra de Rioja Altan alueilla. Alueen erityiset maaperä- ja ilmasto-olosuhteet takaavat, että sato kehittyy asianmukaisesti. Viljelmiä on pääasiassa viileämmillä alueilla Oja- ja Najerilla-jokien ja niiden sivujokien keski- ja yläosissa sijaitsevissa läntisissä laaksoissa.

Rioja Altan alueella ei ole samaa Välimeren ilmastoa kuin itsehallintoalueen muissa osissa, koska Atlantin valtameri vaikuttaa alueen ilmastoon selvästi (mannermainen ilmasto on erityisesti vuorilla selvästi lauhkea tai viileä), mikä saa aikaan laajan kostean vyöhykkeen, jolla sataa runsaasti.

Atlantin valtameren vaikutus johtuu siitä, että alueelle tyypillinen pinnanmuodostus suojaa sitä etelän kuivilta ja lämpimiltä tuulilta. Alueen kumulatiivinen vuotuinen sademäärä on suurempi kuin itsehallintoalueen muissa osissa (502,55 l/m2), ja keväällä sademäärät voivat olla yli kaksinkertaiset muihin alueisiin verrattuna. Runsaat sateet ovat sadon kannalta erittäin hyödyllisiä, sillä kestävyydestään huolimatta sato on erittäin herkkä kuivuudelle varsinkin kesällä. Koska puiden kukinta osuu samaan aikaan kesäkuun sateiden kanssa, alueella kasvatetut saksanpähkinät kasvavat riittävän kokoisiksi.

Sen lisäksi, että Atlantin valtameren kosteus näkyy alueella suurempina sademäärinä, sillä on myös lämpötilaa säätelevä vaikutus. Tämän seurauksena kesä- ja talvilämpötilojen ero ei ole yhtä suuri kuin itsehallintoalueen muissa osissa.

Kesät eivät ole yhtä lämpimiä kuin muualla itsehallintoalueella, ja koska päivä- ja yölämpötilat poikkeavat toisistaan huomattavasti, kesämyrskyt ovat yleisiä ja suhteellinen kosteus on korkea. Nämä erityispiirteet ovat sadon kasvamisen kannalta hyödyllisiä, sillä puut sietävät huonosti kesän korkeita lämpötiloja. Koska saksanpähkinät eivät pala auringossa, kuoret eivät jää tyhjiksi eikä niihin synny epämuodostumia eivätkä pähkinänytimet tummu tai tartu kuoren sisäosaan. Tämä saa aikaan Nuez de Pedroso -saksanpähkinöille ominaisen vaalean värin ja koon ja tekee siemenen irrottamisesta helppoa.

Lisäksi ankarien talvien ja leutojen kesien ansiosta puut saavat tarvitsemansa neljä kuukautta kylmää säätä ja vähintään neljä kuukautta säätä, jolloin keskilämpötila on yli 16 °C. Tämä takaa, että puut kukkivat seuraavana vuonna ja että hedelmät kypsyvät tasaisesti täysin kypsiksi hyvissä ajoin syksyn sadonkorjuukaudeksi. Tämä on tärkeää sadonkorjuuta seuraavan luonnollisen kuivauksen kannalta ja takaa sen, että pähkinöiden fenoli- ja antioksidanttiyhdisteiden pitoisuus on korkea. Kypsyyden ja fenolipitoisuuden välinen yhteys on osoitettu tieteellisissä tutkimuksissa.

Myös erityisissä saksanpähkinöiden fenolipitoisuutta koskevissa tutkimuksissa on vahvistettu, että liiallisella lämmöllä, kuivuudella ja alhaisella korkeudella on kielteisiä vaikutuksia. Kielteisiä vaikutuksia ei synny tämän suojatun alkuperänimityksen alueella, sillä vuoriston korkeudella ja alueen erityisillä ilmasto-olosuhteilla ja erityisesti sateilla on erityisen merkittävä vaikutus lajikkeisiin, jotka ovat sopeutuneet alueelle täydellisesti. Olosuhteet vaikuttavat saksanpähkinöihin myönteisesti, ja niiden ansiosta pähkinöissä on enemmän fenoleja ja luonnollisia antioksidantteja kuin muilla alueilla kasvatetuissa saksanpähkinöissä.

Alueella on syksyllä ja talvella kuivaa ja kylmää, mikä tarkoittaa, että käytössä olevalla luonnollisella kuivauksella voidaan varmistaa, että saksanpähkinöiden kosteuspitoisuus laskee hitaasti ja vähitellen eikä niihin muodostu sieniä tai aflatoksiineja. Tämä parantaa saksanpähkinöiden säilyvyyttä. Siinä missä muilla alueilla käytössä oleva teollinen kuivaus kestää keskimäärin 18 tuntia, rajatulla maantieteellisellä alueella käytettävä luonnollinen kuivaus kestää paljon pitempään, jopa useita päiviä. Kuivauksen kesto vaihtelee sään mukaan, mikä on osoitus luonnollisen kuivauksen ja maantieteellisen ympäristön välisestä yhteydestä.

5.3. Syy-yhteys – inhimilliset tekijät

Siementen valintaan ja parhaisiin viljelykäytäntöihin liittyvä asiantuntemus, tietämys siitä, milloin pähkinät on korjattava, sekä sen varmistaminen, että pähkinät kuivataan luonnollisesti ja varastoidaan asianmukaisesti, ovat kaikki tekniikoita, joita on kehitetty ja siirretty eteenpäin vuosien mittaan. Nämä tekniikat ovat myös tärkeässä asemassa, jotta voidaan tuottaa laadukkaita saksanpähkinöitä ja säilyttää niiden kaikki luontaiset ominaisuudet mahdollisimman pitkään, mikä parantaa pähkinöiden säilyvyyttä ja lisää niiden markkina-arvoa.

Suojatun alkuperänimityksen kattaman maantieteellisen alueen viljelijät ovat kautta aikojen valikoineet suojattujen lajikkeiden siemeniä parantaakseen lajikkeiden tuottavuutta ja laatuominaisuuksia sekä niiden kykyä sopeutua rajatulle maantieteelliselle alueelle. Tästä syystä nämä lajikkeet eroavat muualla, jopa naapurialueilla, kasvatetuista samoista lajikkeista.

Kyseisellä alueella viljeltyjen lajikkeiden puut välttyvät myöhäiseltä hallalta, sillä ne kukkivat myöhään ja niiden lehdet putoavat varhain. Muutoin puut altistuisivat Cydia pomonella perhoslajin omenakääriäisten toukille, jotka saastuttavat saksanpähkinät. Tätä ongelmaa ei esiinny suojatun alkuperänimityksen kattamalla alueella, mutta se on yleinen riesa alempana sijaitsevilla naapurialueilla, joilla se pienentää satomääriä ja heikentää sadon laatua.

Pähkinät korjataan, kun ne ovat saavuttaneet optimaalisen kypsyysasteen. Tämä on ratkaisevan tärkeää, jotta voidaan varmistaa, että hedelmissä on runsaasti fenoli- ja antioksidanttiyhdisteitä ja että ne ovat valmiita korjuun jälkeiseen luonnolliseen kuivaukseen. Saksanpähkinät eivät saa olla pitkään kosketuksissa maahan, jotta kuorien vaalea väri säilyy ja voidaan estää tummentumien syntyminen.

Alueella käytetään perinteistä ja historiallista luonnollista kuivausta, joka toteutetaan heti, kun saksanpähkinät on korjattu (joka tapauksessa 48 tunnin kuluessa). Näin varmistetaan, että hedelmän ravitsemukselliset ja aistinvaraiset ominaisuudet kärsivät mahdollisimman vähän. Saksanpähkinät levitetään täysin puhtaalle ja kuivalle pinnalle (saksanpähkinöitä saa olla enintään kolme kerrosta) paikkaan, jossa on hyvä luonnollinen ilmanvaihto. Kuivauksessa ei saa käyttää keinotekoisia lämmönlähteitä, ja saksanpähkinöitä on siirreltävä ja ne on puhdistettava säännöllisesti, jotta niihin ei muodostu hometta.

Muilla alueilla käytetyssä teollisessa kuivaustekniikassa saksanpähkinät kuivataan ilmapuhalluksella korkeassa lämpötilassa. Tämän vaikutuksesta saksanpähkinät laajenevat ja sitten puristuvat, jolloin kuori menettää tiiviytensä ja hapettumisprosessi nopeutuu. Tämän seurauksena saksanpähkinöiden varastoitavuus heikkenee ja ne pilaantuvat nopeammin.

Sitä vastoin rajatulla alueella hyödynnettävän luonnollisen kuivauksen vaikutuksesta Nuez de Pedroso -saksanpähkinöiden kosteus vähenee hitaammin ja asteittain, jolloin kuoret säilyttävät tiiviytensä eivätkä haurastu helposti. Kun siemenen kuori pysyy tiiviinä, sen sisälle ei pääse ilmaa ja siemenen luontaiset ominaisuudet säilyvät lähes muuttumattomina. Näin siemenet eivät pääse tummumaan, niiden sisältämät rasvat eivät pilaannu (jolloin niihin syntyisi epämiellyttäviä makuja ja hajuja) ja ne säilyvät pidempään.

Lisäksi luonnollisen kuivauksen myötä Nuez de Pedroso -saksanpähkinät eivät halkea helposti, ja siemen on siksi helppo poistaa. Teollisesti kuivatuista saksanpähkinöistä tulee hauraita ja ne murtuvat helposti kuorittaessa, jolloin siemen on vaikea poistaa.

Eritelmän julkaisutiedot

Tuote-eritelmiä koskevassa kohdassa osoitteessa

https://www.larioja.org/agricultura/es/calidad-agroalimentaria

(1) EUVL L 343, 14.12.2012, s. 1.